રાજ્યનાં બંદરોમાં રૂ.33,000 કરોડનું ખાનગી મૂડીરોકાણ થયું - NGS Business
રાજ્યનાં બંદરોમાં રૂ.33,000 કરોડનું ખાનગી મૂડીરોકાણ થયું-સમાચાર-ગુજરાત-Economic Times Gujarati
રાજ્યનાં બંદરોમાં રૂ.33,000 કરોડનું ખાનગી મૂડીરોકાણ થયું
16 Mar 2017, 0945 hrs IST, ET Bureau
અમદાવાદ:રાજ્ય સરકારની બંદરોની પ્રોત્સાહક નીતિને લઈ ગુજરાતનાં બંદરો પર રૂ.33,000 કરોડનું ખાનગી મૂડીરોકાણ થયું છે. બંદર અને વાહન વ્યવહાર વિભાગની 2017-18ની રૂ.1,400 કરોડની અંદાજપત્રીય જોગવાઈ કરવામાં આવી છે. સાથે ઘોઘા-દહેજ રો-રો પ્રોજેક્ટ માટેની ફેરી સેવા પરિયોજના માટે રૂ.24 કરોડ ફાળવાયા છે.
વર્ષ 2017 સુધીમાં આ યોજના પૂર્ણ થશે તેમ બંદર અને વાહન વ્યવહાર રાજ્યમંત્રી શંકર ચૌધરીએ વિધાનસભામાં આ વિભાગ પરની માંગણીઓ પરની ચર્ચાના જવાબમાં જણાવ્યું હતું.
શંકર ચૌધરીએ જણાવ્યું હતું કે, ભારતના કુલ દરિયાઈ ટ્રાફિકમાં ગુજરાત મેરીટાઇમ બોર્ડ હેઠળનાં બંદરોનો હિસ્સો 32 ટકા અને નાના તથા મધ્યમ કક્ષાનાં બંદરોનો કુલ ટ્રાફિકનો 74 ટકા હિસ્સો છે.
રાજ્યનાં બંદરો અને વાહન વ્યવહાર વિભાગ માટે વર્ષ 2017-18માં રૂ.1,400 કરોડની જોગવાઈ કરવામાં આવી છે. સમુદ્રી શિક્ષણ માટે ગુજરાત મેરીટાઇમ યુનિવર્સિટી માટે રૂ.20 કરોડ, અલંગશિપ બ્રેકિંગ યાર્ડના કામદારો માટેની સાગરમાલા યોજના હેઠળ તાલીમ અને કલ્યાણની સંસ્થા ઊભી કરવા રૂ.30 કરોડ ફાળવવામાં આવ્યા છે, રાજ્ય હસ્તકનાં બંદરો પર માલ વહનની ક્ષમતાની વિગતો આપતાં મંત્રીએ એમ પણ જણાવ્યું હતું કે, 1994-95માં આ વહન ક્ષમતા 45 મિલિયમ મેટ્રિક ટન હતી, તે વધીને 2016-17માં 466 મિલિયન ટન કાર્ગો થઈ છે. તેવી જ રીતે ખાનગી બંદરો દ્વારા 2016-17માં 931.39 લાખ મેટ્રિક ટન માલ વહન કરવામાં આવ્યો છે.
જાફરાબાદ ખાતે ફલોરિંગ સ્ટોરેજ અને રિગેસિફિકેશન યુનિટ ધરાવતું એલએનજી ટર્મિનલ તૈયાર કરવાનું આયોજન કરાયું છે. જે માટે રૂ.5,000 કરોડથી વધુ ખાનગી રોકાણો આવશે. રાજ્યનાં મહત્ત્વપૂર્ણ અલંગશિપ બ્રેકિંગ યાર્ડના આધુનિકીકરણ માટે રૂ.1,104 કરોડની યોજના તૈયાર કરવામાં આવી છે.